Sulev Lember

Sulev Endel Lember (25. märts 1924 Liiküla, Saaremaa – 1981) oli Saaremaalt pärit kooliõpetaja ja -juht.

Elulugu 
Sulev Lember sündis Liikülas kohaliku algkooli õpetaja kohusetäitja ning hilisema juhataja Oskar Lemberi (1897–1987) ja Pärsamaa vallast pärit Helmi (1903–1978) esimese lapsena. Sulevil olid nooremad vennad Ilmar, Heino, Olev ja Uudo Lember.

1928. aastal kolis ema lastega Suur-Pahila külla majandama vana peremehe surma järgselt pereisa vanemate Allika kodutalu. Isa jätkas töölkäimist kolmekümne kilomeetri kaugusel asuvas koolimajas. Sulev õppis 1930–1935 Pahila algkoolis ning seejärel 1935–1942 Saaremaa Ühisgümnaasiumis. 

Kooli lõpetamise järgselt taotles ta Saksa okupatsiooni aegselt Saare maakonnavalitsuselt määramist kooliõpetaja ametikohale ning määratigi samal suvel Leisi algkooli õpetaja kohusetäitjaks ning sügisel ka Leisi põllundusõpilastekooli õpetaja kohusetäitjaks. Koormuse vähenemisega seoses suunati ta 1943. aastal Kuressaaresse Saaremaa tagavaraõpetaja kohusetäitja ametisse ning määrati sama aasta suvel Pärsama algkooli juhataja kohusetäitjaks. Selles ametis jätkas ta ka Nõukogude okupatsiooni saabumisel, kokku aastatel 1944–1947. Aastatel 1947–1948 töötas Sulev Lember Roobaka mittetäieliku keskkooli direktorina ning 1948–1949 Saaremaa haridusosakonna koolide inspektorina.

Seoses õpetajakutse taotlemisega Haapsalu Õpetajate Seminaris asus Sulev Lember 1949. aastal elama Läänemaale, kus määrati 1949–1950 Loodna Mittetäieliku Keskkooli direktoriks. Järgnevalt töötas ta 1950–1951 Märjamaa rajooni koolide inspektorina, 1951–1953 haridusosakonna juhatajana ning 1953–1954 Aseri kooli direktorina. 1955–1958 töötas ta Märjamaa ajalehe Kolhoosi Tõde kirjandusliku kaastöölisena.

1958. aastal suundus Sulev Lember koos perega elama ning töötama tagasi Saaremaale. Kehveneva tervise, pikaajalise ravi ning invaliidistumise tõttu oli ta peatselt sunnitud loobuma püsivast töötamisest. Alates 1965. aastast kuni surmani elas ta Suur-Pahila külas vanemate talu naabruses Vessul. Ta abiellus 1950. aastal ning abielust sündis viis last. Sulev Lember on maetud Jaani kalmistule vanemate ning kolme venna kõrvale.

Töökohad 
 Leisi algkooli õpetaja kohusetäitja 1942–1943
 Leisi põllundusõpilastekooli õpetaja kohusetäitja 1942–1943
 Saaremaa tagavaraõpetaja 1943
 Pärsamaa algkooli juhataja 1943–1947
 Roobaka mittetäieliku keskkooli direktor 1947–1948
 Saaremaa haridusosakonna koolide inspektor 1948–1949
 Loodna mittetäieliku keskkooli direktor 1949–1950
 Märjamaa rajooni koolide inspektor 1950–1951
 Märjamaa rajooni haridusosakonna juhataja 1951–1953
 Aseri kooli direktor 1953–1954
 Märjamaa ajalehe Kolhoosi Tõde kirjanduslik kaastööline 1955–1958
 Leisi Keskkooli majandusjuhataja ning internaadi kasvataja 1958–1959

Allikad 
 Kingissepa Raj. TSN T/K Haridusosakond, toimik, Lember, Sulev, 1942–1952, Rahvusarhiiv Tartus, SAMA.356.2i.170
 EKP Saaremaa Komitee kaadriarvestuse toimik, Lember, Sulev. 1948, Rahvusarhiiv Tartus, ERAF.13.10.442
 EKP Märjamaa Rajoonikomitee isiklik toimik, Lember, Sulev Oskari p. 1950–1952, Rahvusarhiiv Tartus, ERAF.3100.27.14
 EKP Kiviõli Rajoonikomitee, isiklik toimik, Лембер Сулев Оскарович. 1954, Rahvusarhiiv Tartus, ERAF.2642.24.61
 Maasi valla elanike nimekiri 1925–1928, Suure-Pahila küla, Allika talu lk 145, Rahvusarhiiv, ERA.2017.1.89

Välislingid 
 111 aastat Pärsama kooli algusest, Arvi Truu, Meie Maa 1. september 2014
 Loodna kool, Anni Paisu, Raplamaa Sõnumid nr 3, 15. jaanuar 2014
 Aseri kooli juhtide galerii kooli kodulehel
 Saaremaa Ühisgümnaasiumi 24. lend 1942. aastal kooli kodulehel

Eesti pedagoogid
Eesti koolijuhid
Sündinud 1924
Surnud 1981